ส่วนที่ 1

ข้อมูลสรุป (Executive Summary)

_________________________________________________

-   บริษัทประกอบธุรกิจด้านบันเทิงและสันทนาการที่ครบวงจร โดยมีบริษัทในเครือรวมทั้งสิ้น 45
    บริษัท แบ่งเป็น 5 กลุ่มธุรกิจหลัก คือ กลุ่มธุรกิจเพลง กลุ่มธุรกิจสื่อ กลุ่มธุรกิจภาพยนตร์
    กลุ่มธุรกิจ E-Business และกลุ่มธุรกิจอื่นๆ

-   ในปี 2547 กลุ่มบริษัทมีรายได้รวมเท่ากับ 6,671 ล้านบาท
    โดยเป็นรายได้จากการจำหน่ายสินค้าเพลงและลิขสิทธิ์จำนวน 3,236 ล้านบาท
    คิดเป็นสัดส่วนร้อยละ 48.5 รองลงมาเป็นรายได้จากธุรกิจสื่อ ได้แก่
    สื่อวิทยุเป็นรายได้ค่าโฆษณาในการผลิตรายการวิทยุจำนวน 972 ล้านบาท
    คิดเป็นสัดส่วนร้อยละ 14.6 และ สื่อโทรทัศน์จากค่าโฆษณาในการผลิตรายการ จำนวน 940
    ล้านบาทคิดเป็นสัดส่วน 14.1
    และสื่อสิ่งพิมพ์เป็นรายได้ค่าโฆษณาในสื่อสิ่งพิมพ์และจากการจำหน่ายหนังสือ 210
    ล้านบาทคิดเป็นสัดส่วนร้อยละ 3.1 และรายได้อื่นๆ ร้อยละ 19.7 โดยมีกำไรสุทธิ 700
    ล้านบาท คิดเป็นกำไร 1.43 บาทต่อหุ้น

-   กลุ่มธุรกิจเพลงได้แบ่งความรับผิดชอบการสร้างสรรค์และผลิตผลงานเพลงเป็นลักษณะของค่ายเพลง
    โดยปัจจุบัน มีการแบ่งแนวเพลงออกเป็น 5 กลุ่ม และ 18 ลาเบล

-   ณ วันที่ 1 มกราคม 2548 กลุ่มธุรกิจสื่อของบริษัทประกอบไปด้วย กลุ่มธุรกิจวิทยุ
    ผลิตและจัดรายการวิทยุในระบบเอฟเอ็ม 6 สถานี ได้แก่ F.M. 88 (Peak F.M.), F.M.
    91.5 (Hot Wave), F.M. 93.5 (EFM), F.M. 89.0 (Banana FM), F.M. 106.5
    (Green Wave) และ F.M. 103.0 (FMM) ซึ่งกลุ่มบริษัทได้คืนสัมปทานคลื่น F.M. 103.0
    (FMM) เมื่อวันที่ 16 กุมภาพันธ์ 2548 และกลุ่มธุรกิจสื่อโทรทัศน์ทำหน้าที่ผลิตรายการ
    เพื่อออกอากาศและรับจ้างผลิตรายการโทรทัศน์ โดยปัจจุบันมีรายการที่กลุ่มบริษัทดำเนินการอยู่
    28 รายการ แบ่งประเภทเป็นรายการเพลง ละครโทรทัศน์ รายการเกมส์โชว์
    และรายการสาระบันเทิง และกลุ่มธุรกิจสิ่งพิมพ์ทำหน้าที่ผลิตนิตยสารแฟชั่นรายเดือน อิมเมจ
    มาดาม ฟิกาโร เฮอร์เวิลด์ แมกซิม (วางจำหน่ายฉบับแรกในเดือนมกราคม 2548) และ In
    Magazine (วางจำหน่ายฉบับแรกในเดือนมีนาคม 2548) และหนังสือพ๊อคเก็ตบุ๊กต่างๆ

-   ในส่วนของธุรกิจภาพยนตร์นั้น ในปี 2547 กลุ่มบริษัทได้นำภาพยนตร์ออกสู่สายตาผู้ชมทั้งสิ้น 7
    เรื่อง ได้แก่ ไอ้ฟัก พันธุ์เอ็กซ์เด็กสุดขั้ว สัตว์ประหลาด ชัตเตอร์กดติดวิญญาณ ธิดาช้าง
    สายล่อฟ้า และแจ๋ว ซึ่งได้รับการตอบรับจากผู้ชมเป็นอย่างดี โดยเฉพาะภาพยนตร์เรื่อง
    ชัตเตอร์กดติดวิญญาณ ซึ่งเป็นภาพยนตร์ไทยที่ทำรายได้จากการฉายสูงสุดในปี 2547 กว่า 110
    ล้านบาท นับเป็นปีที่ 2 ติดต่อกัน ที่ภาพยนตร์ของกลุ่มบริษัททำรายได้จากการฉายสูงสุดในปีนั้นๆ
    นอกจากนี้ กลุ่มบริษัทยังมีการนำภาพยนตร์ต่างๆออกสู่สายตาต่างประเทศ
    ไม่ว่าจะเป็นเรื่องบิวตี้ฟูลบอกเซอร์ หรือสัตว์ประหลาด
    โดยที่สัตว์ประหลาดเป็นภาพยนตร์ไทยเรื่องแรกที่ได้รับรางวัล “Jury Award” จาก Cannes
    Film Festival ครั้งที่ 57

-   ในปี 2547
    กลุ่มบริษัทมีการขยายธุรกิจโดยการร่วมลงทุนกับพันธมิตรทางธุรกิจในหลากหลายธุรกิจ
    ประกอบด้วย บริษัท นินจารีเทินส์ คอมมิวนิเคชั่น จำกัด ประกอบธุรกิจการจัดคอนเสิร์ต บริษัท
    จีเอ็มเอ็ม ไท หับ จำกัด ประกอบธุรกิจผลิตภาพยนตร์ บริษัทสยามอินฟินิท จำกัด
    ประกอบธุรกิจ Game online และบริษัท ดีทอล์ค จำกัด และบริษัทซีเนริโอ จำกัด
    ประกอบธุรกิจผลิตรายการโทรทัศน์

-   ในระหว่างวันที่ 2 เมษายน 2545 ถึง 2 ตุลาคม 2545 บริษัทได้ทำการซื้อหุ้นคืน
    (Treasury Stocks) จำนวน 10 ล้านหุ้น (มูลค่าที่ตราไว้หุ้นละ 1 บาท)
    หรือคิดเป็นร้อยละ 2 ของหุ้นที่จำหน่ายทั้งหมด โดยมีมูลค่าหุ้นที่ซื้อคืนทั้งหมด 157 ล้านบาท
    โดยได้รับการอนุมัติจากที่ประชุมคณะกรรมการบริษัทครั้งที่ 1/2545 ประชุมเมื่อวันที่ 28
    กุมภาพันธ์ 2545 นอกจากนี้ในเดือนกรกฎาคม 2545 บริษัทได้ลดมูลค่าที่ตราไว้ของหุ้นจาก 10
    บาท เป็น 1 บาท ซึ่ง ณ วันที่ 31 ธันวาคม 2547
    บริษัทยังคงถือครองหุ้นที่ซื้อคืนมาเต็มจำนวนอยู่ โดยยังมิได้มีการจำหน่ายออกไป
    และบริษัทได้จัดสรรสำรองหุ้นซื้อคืนไว้แล้ว

-   ในระหว่างวันที่ 1 มิถุนายน 2546 ถึง 1 ธันวาคม 2546 บริษัท จีเอ็มเอ็ม มีเดีย
    (บริษัทย่อย) ได้ทำการซื้อหุ้นคืน (Treasury Stocks) จำนวน 7.7 ล้านหุ้น
    (มูลค่าที่ตราไว้หุ้นละ 1 บาท) หรือคิดเป็นร้อยละ 4 ของหุ้นที่จำหน่ายทั้งหมด
    โดยมีมูลค่าหุ้นที่ซื้อคืนทั้งหมด 231 ล้านบาท
    โดยได้รับการอนุมัติจากที่ประชุมคณะกรรมการบริษัทครั้งที่ 3/2546 ประชุมเมื่อวันที่ 14
    พฤษภาคม 2546 ซึ่ง ณ วันที่ 31 ธันวาคม 2547
    บริษัทยังคงถือครองหุ้นที่ซื้อคืนมาเต็มจำนวนอยู่ โดยยังมิได้มีการจำหน่ายออกไป
    และบริษัทได้จัดสรรสำรองหุ้นซื้อคืนไว้แล้ว